****

**Nyheder om byggeri af skoler og daginstitutioner**

**Uge 26-27 2018**

**Gilbjergskolen i Gilleleje skal ombygges for 104 mio. kr.**
Det bliver Enemærke & Petersen, der skal stå for ombygningen af Gilbjergskolen i Gilleleje. Skolen skal udvides med en ny tilbygning til udskolingen, og den eksisterende del af skolen skal renoveres. Den nye tilbygning kommer til at ligge løsrevet fra hovedbygningen og opføres i to etager i træ. Den 21. juni blev det første spadestik taget, og ombygningen skal efter planen være klar i slutningen af 2019.
Kilde: [Building-Supply](https://www.building-supply.dk/project/view/1826/gilbjergskolen)

**Opdaterede kriterier for DGNB-certificering af undervisnings- og børneinstitutioner**

Bæredygtige skoler og børnehaver med et godt indeklima bør være normen, mener Green Building Council Denmark, men flere undersøgelser har vist, at det ikke er tilfældet. Derfor har de nu opdateret deres bæredygtighedskriterier, og flere børnehaver og skoler er allerede blevet certificeret eller er på vej til at blive det.

Kilde: [Green Building Council Denmark](http://www.dk-gbc.dk/nyheder/seneste-nyt/baeredygtige-skoler-og-boerneinstitutioner-med-et-godt-indeklima-boer-vaere-normen-i-de-danske-kommuner/)

(Nyhederne herunder leveres af Retriever Danmark)

**Bygningsstyrelsen anmelder Inabensa for materialesnyd i Niels Bohr Bygningen**

Den spanske teknikentreprenør Inabensa er anmeldt til politiet for at bruge andre ventilationsrør i dårligere kvalitet end lovet i Niels Bohr-byggeriet. ”Lindab er svenske rør af højeste kvalitet, men i stedet blev der leveret et meget ringere produkt”, siger Jørn-Orla Bornhardt, der formelt hører under Vejdirektoratet, der overtog bygherreansvaret på Niels Bohr Bygningen fra Bygningsstyrelsen sidste år.

Kilde: Licitationen, side 8, d. 5. juli 2018, af Morten Munk Andersen.

**Nye udbud på vej fra staten for 1,8 milliarder**

Bygningsstyrelsen kommer formentlig til at gennemføre 11 EU-udbud til samlet cirka 1,8 milliarder kroner over de næste 18 måneder. Bygningsstyrelsen har opdateret en byggepipeline for de kommende byggeprojekter. Bygningsstyrelsens direktør, Rasmus Brandt Lassen udtaler: “Vi er i gang med at implementere en omfattende handlingsplan for, hvordan vi sikrer et langt stærkere styrings-setup omkring projekter, så vores byggerier fremover gennemføres mere sikkert, både i forhold til tidsplaner, budgetter og byggekvalitet.” Pipelinen indeholder bl.a. projekter for universiteterne.

Licitationen, side 6, d. 3. Juli 2018, af Jane Schmidt Klausen.

**Forurening gør ungehus i Sønderborg fem millioner kr. dyrere**

Ungehuset Mejeriet i Sønderborg Kommune bliver fem millioner kr. dyrere end ventet på grund af forurening på byggegrunden. Det billigste bud i et udbud blandt interesserede byggefirmaer lyder på 15 millioner kr. “Der har været licitation på projektet, og det har bekræftet det, vi har frygtet. At det bliver dyrere end forventet på grund af de forhold, der er,” siger Stephan Kleinschmidt (Sl.P.), formand for udvalget for kultur, idræt, handel og turisme.

Kilde: Jydske Vestkysten Sønderborg, side 1, d. 30. juni 2018, af Katrine Lund Walsted.

**Bygningsstyrelsen vil ikke udbetale penge til DTU**

Bygningsstyrelsen har ikke udbetalt de omtrent 80 millioner kroner, som DTU ellers var stillet i udsigt i forbindelse opførelsen af nye veterinære laboratorie- og staldfaciliteter på DTU Lyngby Campus. Det viser en beretning fra Rigsrevisionen. Bygningsstyrelsen mener nemlig ikke, at der er hjemmel til at udbetale pengene, da bevillingen er knyttet til et byggeri, som aldrig er blevet gennemført og i dag er skrinlagt.

Kilde: www.altinget.dk, d. 21. juni 2018, af Toke G. C. Kristiansen.